钦定古今图书集成/明伦汇编/氏族典/第181卷 > 《廖用贤尚友录》 > 《连氏族谱序》明·贾还素
## 钦定古今图书集成/明伦汇编/氏族典/第181卷 > 《廖用贤尚友录》 > 《连氏族谱序》明·贾还素

古者国有世爵，士有世官，民有世业，故上之统绪，昭
然云来，相次而下至委巷，亦得叙其亲疏，收其涣散
于出入守望之间。迨五等废而贵者不本其宗祧，阡
陌开而贱者不依其族党，欲以九两系邦国之民，难
矣。惟眉阳苏明允氏考《礼家宗图》，为《苏氏族谱》，可谓
彬彬乎质有其文，世之修谱者多宗之。又尝读先贤
罗虞臣《氏小宗辨》，谓明允沿班氏四宗之臆说，不应
舍曾祖之嫡而自其祖立宗，非所以昭嫡庶之分也。
呜呼！先王制法之严，儒者考礼之密如此。今日者，宗
谱之学弃而不讲，孙子不复念其祖祢，父兄不能率
其子弟，以至箕帚锄耰见于辞色，入里门不下车，在
期功不废丝竹，流极之势，将来不知所终矣。余同学
友连君克昌惄焉伤之，乃仿苏氏《族谱》而复斟酌于
李氏献吉、康氏对山两先生之间，为《连氏族谱》十篇。
书既成，而问序于余。余惟由百世之下而知百世之
前，察统系之异同，辨传承之久近，序戚疏而敦亲逊
实，于谱是赖。然亦有难言者：有征而不书，是谓弃其
祖；无征而书，是谓诬其祖；而或者远引无稽之系以
侈其门阀；虚构无情之词以诳其子孙，其为修谱，可
胜言哉！今取是编而读之，尊其所知、阙其所不知，详
其所信，不强述其所疑；自载始祖以来，荜路蓝缕，及
一再传而后，《诗》《弓》《礼》《冶》，抑何兢兢无溢词欤！诚以古
之君子垂世作则，不在族之繁微，而视其德意之厚
薄；不在遗之肥瘠，而卜其规模之恢隘。为之考所自
始，以治其昭穆；明所由分，以联其族属；本之正直忠
厚，以振其风靡；原之《诗》《书》文章，以饰其固陋。斯寖昌
寖隆，渐流渐长之道也。孟夫子云：“人人亲其亲，长其
长，而天下平。”盖克昌意深远矣。复古之道，补宗法之
所不及，于是乎在。故余乐为克昌道之克昌纯孝，本
之至性，经术湛深，以名进士起家。其所树立，将一道
同风，为海内仪表，宁止一宗睦叙而已哉！

《应山县志》：“连庠，字元礼，与兄庶齐名。伯氏当朝明洁，
人谓之‘连底清；仲氏加以严肃，人谓之‘连底冻。